ພິທີເຊັນສັນຍາເງິນກູ້ຢືມ ລະຫວ່າງ ລັດຖະບານແຫ່ງ ສປປ ລາວ ແລະ ທະນາຄານພັດທະນາອາຊີ(ADB) ສຳລັບ ໂຄງການຂົນສົ່ງແບບຍືນຍົງໃນນະຄອນຫຼວງວຽງຈັນ
ພິທີເຊັນສັນຍາເງິນກູ້ຢືມ ລະຫວ່າງ ລັດຖະບານແຫ່ງ ສປປ ລາວ ແລະ ທະນາຄານພັດທະນາອາຊີ ສຳລັບ ໂຄງການຂົນສົ່ງແບບຍືນຍົງໃນນະຄອນຫຼວງວຽງຈັນ ລວມມູນຄ່າ 35 ລ້ານໂດລາສະຫະລັດ ໄດ້ຈັດຂື້ນໃນຕອນເຊົ້າຂອງວັນທີ 12 ມີນາ 2015 ທີ່ໂຮງແຮມດອນຈັນພາເລດ, ຮ່ວມລົງນາມຕ່າງໜ້າລັດຖະບານ ສປປ ລາວ ໂດຍທ່ານ ດຣ. ລຽນ ທິແກ້ວ ລັດຖະມົນຕີວ່າການກະຊວງການເງິນ ແລະ ທ່ານ ທາເຄຮິໂກະ ນາກາໂອະ ປະທານທະນາຄານພັດທະນາອາຊີ(ADB); ມີບັນດາທ່ານຕ່າງໜ້າຈາກ ກະຊວງ ໂຍທາທິການ ແລະ ຂົນສົ່ງ, ກະຊວງການເງິນ, ທະນາຄານພັດທະນາອາຊີ ແລະ ແຂກຖືກເຊີນເຂົ້າຮ່ວມເພື່ອເປັນສັກຂີພະຍານ.
ໂຄງການຂົນສົ່ງແບບຍືນຍົງໃນນະຄອນຫຼວງວຽງຈັນ ແມ່ນເພື່ອແນໃສ່ຫຼຸດຜ່ອນຄວາມແອອັດຂອງການຈໍລະຈອນຕາມເສັ້ນທາງສາຍຕ່າງໆໃນເວລາຮີບດ່ວນ ດ້ວຍການ ສ້າງລະບົບບໍລິການລົດເມສາທາລະນະທີ່ມີຄຸນະນະພາບ, ສ້າງສະຖານີຈອດລົດທີມີການຄຸ້ມຄອງ ແລະ ບັງຄັບໃຊ້ກົດໝາຍ, ປັບປຸງລະບົບໄຟອຳນາດ ແລະ ສ້າງສິ່ງອຳນວຍຄວາມສະດວກໃຫ້ແກ່ການຂົນສົ່ງທີ່ບໍ່ໄດ້ນຳໃຊ້ເຄື່ອງຈັກ. ການຈັດຕັ້ງປະຕິບັດໂຄງການ ແມ່ນຈະໝູນໃຊ້ບົດຮຽນຂອງຫຼາຍປະເທດ.
ທະນາຄານພັດທະນາອາຊີ ຖືເປັນຄູ່ຮ່ວມມືທີ່ຍາວນານ ຊຶ່ງໄດ້ໃຫ້ການຊ່ວຍເຫຼື່ອ ສປປ ລາວ ນັບແຕ່ປີ 1986 ເປັນຕົ້ນມາ, ການສະໜອງທຶນຂອງ ເອດີບີ ສຳລັບ ໂຄງການຂົນສົ່ງແບບຍືນຍົງໃນນະຄອນຫຼວງວຽງຈັນ ສະແດງໃຫ້ເຫັນການເພີ່ມທະວີການຮ່ວມມື ລະຫວ່າງ ລັດຖະບານ ສປປ ລາວ ກັບ ເອດີບີ. ພ້ອມທັງເປັນການປະກອບສ່ວນໃນການພັດທະນາເສດຖະກິດ-ສັງຄົມ, ເພື່ອບັນລຸເປົ້ໝາຍໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ 5 ປີ ຄັ້ງທີ 8 ກໍ່ຄືບັນລຸເປົ້າໝາຍສະຫັດສະວັດດ້ານການພັດທະນາໃນປີ 2015 ແລະ ກ້າວໄປສູ່ການຫຼຸດພົ້ນອອກຈາກປະເທດດ້ອຍພັດທະນາ ໃນປີ 2020.